קבר ג'יימס גרפילד

קבר ג'יימס גרפילד (באנגלית: James A. Garfield Memorial) הוא מקום מנוחתו האחרון של ג'יימס גרפילד נשיא ארצות הברית ה-20, שנרצח ב-1881 ושל רעייתו, הגברת הראשונה לוקרישיה גרפילד ושל שני בני משפחה נוספים. הקבר ניצב בבית הקברות לייק ויו (אנ') שבקליבלנד, אוהיו, ארצות הברית. מבנה הקבר בנוי בשילוב של סגנון נאו-ביזנטי, סגנון נאו-גותי וסגנון נאו-רומנסקי (אנ'). בניית הקבר החלה באוקטובר 1885 והוא נחנך ב-30 במאי 1890. ב-1973 נרשם הקבר במרשם הלאומי של מקומות היסטוריים. הנשיא ג'יימס גרפילד, שהיה תושב העיר מנטור הסמוכה לקליבלנד, נרצח בוושינגטון ב-2 ביולי 1881. הוא נפטר כתוצאה מהירי ב-19 בספטמבר אותה שנה. גרפילד עצמו הביע את רצונו להיקבר בבית הקברות לייק ויו. עוד לפני ההלוויה הוכנו תוכניות על ידי ידידיו ומעריציו של גרפילד לאחוזת קבר גדולה שתוקם בנקודה הגבוהה ביותר של בית הקברות ובסופו של דבר הוחלט על המקום ביוני 1883. הנהלת בית הקברות בנתה כביש הסובב את הקבר בראשית 1885 והחלה בעבודות לחיבור הדרך לשער בית הקברות בסתיו אותה שנה. בוצעו גם שיפורים בנוף ובמערכת הניקוז סביב לאתר. מבנה הקבר תוכנן על ידי האדריכל ג'ורג' קלר (אנ') בשילוב של סגנון נאו-ביזנטי, סגנון נאו-גותי וסגנון נאו-רומנסקי (אנ'). התבליטים החיצוניים של המבנה, שמתארים אירועים מחייו של גרפילד, נוצרו על ידי הפסל קספר בברל (אנ'). עלות היצירה, 135,000 דולר (3.8 מיליון דולר בערכים של 2019) הגיעה כולה מתרומות פרטיות, בחלקן מתרומות של ילדים מכל רחבי ארצות הברית. המבנה הוא מגדל עגול בקוטר של 15 מטרים ובגובה של 55 מטרים. סביב למרפסת החיצונית ניצבים חמישה משטחים עשויים מטרקוטה ועליהם מפוסלים 110 תבליטים בגודל טבעי המתארים את חייו ומותו של הנשיא. בחלק הפנימי של המבנה הוקמו חלונות ויטראז' ופאנלים דמויי חלונות המייצגים את שלוש עשרה המושבות ואת מדינת אוהיו, יחד עם פאנלים המתארים שלום ומלחמה. בחלל המבנה ניצבים עמודי אבן גרניט אדומה ופסל של הנשיא העשוי שיש קרארה בגובה של 3.7 מטרים, פרי יצירתו של הפסל אלכסנדר דויל (אנ'). ממרפסת התצפית של המבנה ניתן לראות את מרכז העיר קליבלנד ואת ימת אירי. עבודות הבנייה החלו ב-6 באוקטובר 1885 וטקס חנוכת המבנה התקיים ב-30 במאי 1890. ארונות הקבורה של הנשיא גרפילד ושל הגברת הראשונה לוקרישיה גרפילד ניצבים בקריפטה השוכנת מתחת לבניין הקבר, יחד עם אפרם של בתם, מרי "מולי" גרפילד סטנלי-בראון, ושל חתנם ג'וזף סטנלי-בראון (אנ'), שהיה גם מזכירו האישי של גרפילד. מאחר שהקבר הוא פרטי, הוועדה המחזיקה אותו גבתה דמי כניסה סמליים לכיסוי הוצאות התחזוקה של המקום. באוקטובר 1923 העבירה אגודת קבר ג'יימס גרפילד את האחריות לאתר לידי הנהלת בית הקברות לייק ויו, וזו הפסיקה לגבות דמי כניסה ודאגה לניקיון, התחזוקה והשיקום של האתר. בשנים 2016–2017 בוצעו במקום עבודות שימור נרחבות בעלות של 5 מיליון דולר, כולל חיזוק קורות ועמודים במרתף המבנה. ב-2019 החלה הנהלת בית הקברות בעבודות של ניקוי ושיקום של החלק החיצוני של המבנה, בפעם הראשונה מאז חנוכתו. אתר הקבר נסגר מדי שנה בעונת החורף, החל מה-19 בנובמבר, יום הולדתו של הנשיא גרפילד, ונפתח מחדש באפריל. מדיה וקבצים בנושא קבר ג'יימס גרפילד בוויקישיתוף מידע על הקבר באתר האינטרנט של בית הקברות לייק ויו (באנגלית) James Harrison Kennedy, A history of the city of Cleveland, Jazzybee Verlag, 1896, p. 262. "Garfield Monument". The Encyclopedia of Cleveland History. Case Western Reserve University. 1998-03-27. Gilman, D. C.; Peck, H. T.; Colby, F. M., eds. (1906). "Garfield Monument" . New International Encyclopedia (1st ed.). New York: Dodd, Mead. Kilpatrick, Mary (February 6, 2020). "What the heck is happening to the Garfield monument in Cleveland's Lake View Cemetery?". The Plain Dealer.